หั่นเกรด‘FNS’หนี้สินสั้นเยอะสภาพคล่องลด
ฟินันซ่า ถูกลดอันดับเครดิต ฟิทช์ห่วงหนี้สินระยะสั้นเพิ่ม สภาพคล่องลดลง
11 เม.ย. 2555

ฟินันซ่า ถูกลดอันดับเครดิต ฟิทช์ห่วงหนี้สินระยะสั้นเพิ่ม สภาพคล่องลดลง
บริษัท ฟิทช์ เรทติ้งส์ (ประเทศไทย) ประกาศปรับลดอันดับเครดิตภายในประเทศระยะยาว ของบริษัท ฟินันซ่า หรือ FNS เป็น “BBB(tha)” จาก “BBB(tha)” แนวโน้มอันดับเครดิตเป็นลบ ขณะเดียวกันได้คงอันดับเครดิตภายในประเทศระยะสั้น ที่ระดับ “F3(tha)” 
การปรับลดอันดับเครดิตของ FNS สะท้อนถึงระดับหนี้สินที่เพิ่มขึ้น โดยมีอัตราส่วนหนี้สินสุทธิต่อส่วนของผู้ถือหุ้นอยู่ที่ 1.25 เท่า ในปี2554 เทียบกับ 1.17 เท่าในปี 2553 ขณะเดียวกันสภาพคล่องที่ด้อยลง และโครงสร้างเงินทุนที่ยังคงอ่อนแอ เนื่องจากบริษัทมีการพึ่งพาแหล่งเงินทุนระยะสั้นเพื่อลงทุนในสินทรัพย์ระยะยาว 
นอกจากนี้ ฟิทช์ยังมองว่าสภาพคล่องระยะสั้นของบริษัทอยู่ในระดับที่อ่อนแอ และผลประกอบการที่อ่อนแออย่างต่อเนื่องของบริษัทลูก ซึ่งมีผลทำให้ระดับของเงินกองทุนของ FNS ลดต่ำลง 
แนวโน้มอันดับเครดิตเป็นลบสะท้อนถึงการคาดการณ์ของฟิทช์ ว่าความสามารถในการทำกำไรคงจะยังอยู่ในระดับที่ต่ำและมีความผันผวนในระยะปานกลาง
“FNS มีการพึ่งพาตั๋วแลกเงินเป็นแหล่งเงินทุนหลักมากขึ้น จากงบการเงินเดี่ยวของฟินันซ่ามีตั๋วแลกเงินคงค้างที่ 619 ล้านบาท และการกู้ยืมจากบริษัทที่เกี่ยวข้องกันที่เพิ่มมากขึ้น เพื่อใช้ในการบริหารสภาพคล่องและการดำเนินงานในกลุ่ม” ฟิทช์ ระบุ
ทั้งนี้ หากระดับหนี้สินและสภาพคล่องไม่มีสัญญาณที่ดีขึ้น หรืออ่อนแอลงอย่างต่อเนื่องภายใน 912 เดือนข้างหน้า อาจส่งผลให้มีการปรับลดอันดับเครดิตภายในประเทศระยะยาว และอันดับเครดิตภายในประเทศระยะสั้นของบริษัทลง 1 อันดับ